**ΔΙΑΔΙΚΤΥΑΚΗ ΣΥΝΑΝΤΗΣΗ Κ.Ε.Δ.Ε-Ε.Δ ΜΑΛΤΑΣ**

**Πραγματοποιήθηκε σήμερα, Δευτέρα 11.4.2022**, η προγραμματισμένη διαδικτυακή συνάντηση της ΚΕΔΕ με την αντίστοιχη Ένωση Δήμων Μάλτας, μετά από πρόταση της τελευταίας και με ατζέντα που αφορούσε στα **κοινά ενδιαφέροντα και στόχους, καθώς και στη διάδοση καλών πρακτικών των ΟΤΑ των δυο χωρών.**

Στη διαδικτυακή συνάντηση συμμετείχαν από πλευράς ΚΕΔΕ οι κκ:

* Δ. Παπαστεργίου, Πρόεδρος, Δήμαρχος Τρικκαίων
* Κ. Κουκάς, Μέλος Δ.Σ. ΚΕΔΕ - Επικεφαλής της Εθνικής Αντ/πείας, Αντι-πρόεδρος στο Κογκρέσο του Συμβουλίου της Ευρώπης (ΣτΕ), Δήμαρχος Μυκόνου
* Ι. Καραγιάννης, Γενικός Διευθυντής
* Δ. Χαμακιώτη, Διεθνείς Σχέσεις, Γραμματέας Εθνικής Αντ/πείας στο Κογκρέσο του ΣτΕ

Στη διαδικτυακή συνάντηση συμμετείχαν από πλευράς Ένωσης Δήμων Μάλτας οι κκ :

* M. Fava, Πρόεδρος της Ένωσης Δήμων Μάλτας, Επικεφαλής της Εθνικής Αντ/πείας της Μάλτας στο Κογκρέσο του ΣτΕ
* L. Cassar, Συνεργάτιδα του Προέδρου στην Ένωση Δήμων Μάλτας, Εκτελεστική Γραμματέας της Ένωσης Δήμων Μάλτας

**Ο κ. Παπαστεργίου** αφού καλωσόρισε τους εκπροσώπους της Μάλτας, αναφέρθηκε ακροθιγώς στα κοινά χαρακτηριστικά των δύο χωρών και έκανε μία σύντομη παρουσίαση στοιχείων της Ελληνικής Τ.Α με αναφορά στους νησιωτικούς δήμους, στον στόχο των έξυπνων πόλεων και της ανάγκης εμπλουτισμού των τοπικών ταμείων με ίδια έσοδα, δεδομένου και του ιδιαιτέρως αυξημένου ενεργειακού κόστους.

**Ο κ. Κουκάς** αναφέρθηκε στον σημαντικό ρόλο της ΚΕΔΕ, ως μία από τις παλαιότερες Ενώσεις Δήμων στην Ευρώπη και στην απήχηση που έχει στις τοπικές κοινωνίες, ενώ τόνισε το κοινό σημείο της νησιωτικότητας με την χώρα της Μάλτας και τη διάθεση συνεργασίας με την Τ.Α της χώρας.

**Ο κ. Fava** αναφέρθηκε στην επιθυμία των Δήμων της Μάλτας για συνεργασία με τους δήμους της Ελλάδος στο πλαίσιο των κοινών ενδιαφερόντων τους και έκανε μία μικρή παρουσίαση της κατάστασης των ΟΤΑ στην χώρα του. Η Ένωση Δήμων Μάλτας είναι νέος θεσμός, δημιουργήθηκε το 1993 και αντιπροσωπεύει 68 Δήμους και 6 Περιφέρειες. Οι ΟΤΑ έχουν αρμοδιότητες που διαφοροποιούνται από την πλειοψηφία των κρατών μελών του ΣτΕ ή της ΕΕ, ενώ η ανάδειξη του Δημάρχου δεν γίνεται με άμεση εκλογική διαδικασία. Οι προτεραιότητες της πολιτικής για την Τοπική Αυτοδιοίκηση στην Μάλτα, στηρίζονται στους εξής πυλώνες : υποδομές, βιώσιμη κινητικότητα, προστασία περιβάλλοντος και κλιματική αλλαγή, έξυπνες και ανοικτές πόλεις.

*Εντοπίστηκαν κοινοί τομείς ενδιαφέροντος των δύο χωρών ως προς :*

1. τη νησιωτικότητα και τις ιδιαίτερες ανάγκες της
2. τον τουρισμό ως βασικό οικονομικό μοχλό των χωρών (και δει των νησιών) και τις επιπτώσεις που έχει στη διαμονή (Airbnb) αλλά και την έλλειψη υποδομών για ανταπόκριση στις αυξημένες ανάγκες της τουριστικής περιόδου
3. την προστασία του περιβάλλοντος και της κοινής κληρονομιάς, ιδιαίτερα στην περιοχή της Μεσογείου
4. το διαχρονικά σημαντικό ρόλο των δημοτικών αρχών για την συνοχή των τοπικών κοινωνιών και την επιμονή στην υιοθέτηση διαδικασιών, για τη διαμόρφωση πολιτικών, από την βάση προς τα πάνω (bottom-up).
5. τη μικρή συμμετοχή γυναικών στα αντιπροσωπευτικά όργανα της Τ.Α αλλά και σε θέσεις Δημάρχων και την ανατροπή αυτής της αναλογίας
6. την επιθυμίας ανταλλαγής βέλτιστων πρακτικών των ΟΤΑ των δύο χωρών

Ο κ. Παπαστεργίου απεύθυνε ανοικτή πρόσκληση στην Ένωση Δήμων Μάλτας για συνάντηση στην χώρα μας και συζήτηση επί της κοινή ατζέντας που θα συμφωνηθεί. Άλλωστε οι δύο χώρες συνεργάζονται ήδη στο πλαίσιο του Διεθνούς Οργανισμού του Συμβουλίου της Ευρώπης και δει στο Κογκρέσο Τοπικών και Περιφερειακών Αρχών.

*Χαμακιώτη Δέσποινα*

*Γραμματείας Εθν. Αντ/πείας Κογκρέσου ΣτΕ*